b'\n_START_ARTICLE_\nR\xc3\xa9mi Fraisse\n_START_PARAGRAPH_\nR\xc3\xa9mi Fraisse (31. elokuuta 1993 Toulouse \xe2\x80\x93 26. lokakuuta 2014 Lisle-sur-Tarn) oli ranskalainen ymp\xc3\xa4rist\xc3\xb6aktivisti, joka ty\xc3\xb6skenteli kasvitieteilij\xc3\xa4n\xc3\xa4 France Nature Environnement -j\xc3\xa4rjest\xc3\xb6ss\xc3\xa4. H\xc3\xa4n oli aikaisemmin opiskellut ymp\xc3\xa4rist\xc3\xb6tieteit\xc3\xa4. Fraisse sai surmansa lokakuussa 2014 Sivensin padon rakentamista vastustavien mielenosoitusten yhteydess\xc3\xa4. H\xc3\xa4n oli ensimm\xc3\xa4inen Ranskassa surmansa saanut mielenosoittaja sitten vuoden 1986. Fraissen kuolema aiheutti lukuisia mellakoiksi k\xc3\xa4rjistyneit\xc3\xa4 protesteja eri puolilla Ranskaa.\n_START_SECTION_\nKuolema\n_START_PARAGRAPH_\nR\xc3\xa9mi Fraisse saapui tytt\xc3\xb6yst\xc3\xa4v\xc3\xa4ns\xc3\xa4 kanssa padon rakennusty\xc3\xb6maalle 25. lokakuuta ja sai surmansa seuraavana y\xc3\xb6n\xc3\xa4 mielenosoittajien ja santarmien v\xc3\xa4lisess\xc3\xa4 yhteenotossa. H\xc3\xa4n kuoli tainnutuskranaatista, jonka on tarkoitus r\xc3\xa4j\xc3\xa4ht\xc3\xa4\xc3\xa4 noin viiden metrin korkeudessa. Yl\xc3\xb6sp\xc3\xa4in ammuttavaksi tarkoitettu kranaatti osui kuitenkin jostakin syyst\xc3\xa4 Fraissea niskaan. Tapauksen j\xc3\xa4lkeen sis\xc3\xa4ministeri Bernard Cazeneuve m\xc3\xa4\xc3\xa4r\xc3\xa4si kyseiset tainnutuskranaatit k\xc3\xa4ytt\xc3\xb6kieltoon. Fraissen kuolema k\xc3\xa4ynnisti protesteja eri puolilla Ranskaa, joista suurin osa muuttui poliisin ja mielenosoittajien v\xc3\xa4lisiksi yhteenotoiksi._NEWLINE_Sivensin pato on maan etel\xc3\xa4osassa Tarnin departementissa rakenteilla oleva pato, jonka tarkoituksena on kasteluveden varastointi l\xc3\xa4hist\xc3\xb6n suurtiloille. Sen vastustajiin kuuluu luonnonsuojelijoiden lis\xc3\xa4ksi paikallisia pienviljelij\xc3\xb6it\xc3\xa4. Heid\xc3\xa4n mukaansa patoallas tuhoaa ainutlaatuisen kosteikon, jolla el\xc3\xa4\xc3\xa4 yli 90 suojeltua eli\xc3\xb6lajia. Lis\xc3\xa4ksi padon arvellaan heikent\xc3\xa4v\xc3\xa4n Tarn-joen sivujokiin kuuluvan Tescoun vedenlaatua. Marraskuun lopulla Euroopan komissio ilmoitti vaativansa Ranskalta selvityst\xc3\xa4 rakennusprojektista, jonka se katsoo olevan ristiriidassa erin\xc3\xa4isten vesist\xc3\xb6nsuojelus\xc3\xa4\xc3\xa4nn\xc3\xb6sten kanssa. Lis\xc3\xa4ksi kaikkia padon vaikutuksia ei ollut tutkittu ennen rakennusluvan my\xc3\xb6nt\xc3\xa4mist\xc3\xa4.'